Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Т. Ч. од Скопје, поднесена против Решение на Град Скопје, по предметот Барање за пристап до информации од јавен карактер, на ден 06.03.2025 година, го донесе следното

**Р Е Ш Е Н И Е**

1. Жалбата изјавена од Т. Ч. од Скопје, поднесена против Решение на Град Скопје бр.08-572/3 од 18.02.2025 година, заведена во Агенцијата под бр.08-63 на 21.02.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.08-572/3 од 18.02.2025 година СЕ ПОНИШТУВА**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Т. Ч. од Скопје, како што е наведено во Жалбата, на 22.01.2025 година поднела Барање за пристап до информации од јавен карактер до Град Скопје, со кое побарала по е-маил да и се достави електронски запис од следната информација:

„1.Кои средни училишта и други објекти под надлежност на Град Скопје користат екстра лесно масло за домаќинство или друг загадувачки начин на греење?

1. 2. Дали Град Скопје ќе аплицира за инфраструктурни проекти од буџетот на МЖСПП во 2025 година ( дел од унгарскиот кредит) со кои ќе го смени начинот на греење на средните училишта и други објекти од екстра лесно масло за домаќинство во незагадувачки? Ако не, зошто не и кога се планира да се измени начинот на греење на овие објекти?“.

Постапувајќи по ова Барање, Имателот на информации на 18.02.2025 година до Барателот доставил Решение со кое Барањето на Барателот се уважува. Во Решението е наведено: „..информираме дека на парно греење преку енергетските мрежи АД ЕСМ, Топлана Балкан Енерџи ДООЕЛ и Топлификација Скопје Север се приклучени 19 (деветнаесет) средни училишта на град Скопје, додека четири училишта се во процес на промена на начинот на затоплување со еколошки и енергетски поефикасни системи ...“.

Незадоволен од наведеното Решение, Барателот на информации на 21.02.2025 година поднесе Жалба до Агенцијата, заведена во архивата на Агенцијата со бр.08-63. Во Жалбата е наведено: „...Наведено е само дека 4 средни училишта се во процес на промена на начинот на затоплување со еколошки, но не и кога се очекува да се заврши тој процес и училиштата да имаат изменет начин на греење.“

Агенцијата со електронски допис бр.08-63 од 21.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации се поништува и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации делумно постапил по Барање за пристап до информации од јавен карактер, со тоа што донел Решение бр.08-572/3 од 18.02.2025 година, но не му ги достави во целост сите побарани информации наведени во Барањето.

Имателот на информации со оспореното Решение, му овозможил пристап во дел од бараната информација под точка 1 од Барањето, односно му доставил општ одговор со нумерички податоци, наместо да му ги достави **„Кои средни училишта и други објекти“**, додека за точка 2 од Барањето не му доставува одговор, ниту образложува причини зошто е постапено така.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 10, 11, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ја достави бараната информација под точка 2 од Барањето, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

**Пламенка Бојчева**